# Lydia Azzopardi

Lydia Azzopardi (Istanbul, 30 de gener de 1949) és una ballarina, coreògrafa, professora de dansa contemporània, figurinista i dissenyadora de vestuari nacionalitzada britànica, establerta a Catalunya des dels anys vuitanta. Artista elegant, cosmopolita i transversal, és un referent de la dansa contemporània a Catalunya.

## Biografia

Nasqué a Istanbul en una família d'arrels gregues, italianes i armènies que es traslladà a Londres quan ella tenia sis anys. Cresqué, doncs, en el Londres dels anys seixanta i setanta, en què la moda i la música emergien en una cultura eclèctica i un ambient creatiu. També fou rellevant a influència d'una tía materna, modista d'alta costura. Li agradava el teatre, però també era bona dibuixant; de fet va estudiar durant un any amb una professora de dibuix armènia i pensava ingressar a la Central School of Art. Però finalment es formà en dansa clàssica i contemporània a la London Contemporary Dance School, i després en dansa contemporània amb Lilian Hermel i en teatre experimental amb Jèrome Savary.

## Carrera professional

Un cop graduada començà a girar pel Regne Unit com a ballarina amb el Lecture Demonstration Group; va treballar en obres de diferents coreògrafs, com Ana Sokolow, Jane Dudley, Robert North i Robert Cohan. Més endavant, al 1976, va treballar amb diferents companyies i en escoles europees com a professora de dansa contemporània: un any a l'Òpera de Zúric i dos anys com a professora resident a l'escola Mudra de Maurice Béjart, a Brussel·les (1977-78). Va col·laborar amb Lindsay Kemp en una producció a Roma, Midsummer night's dream. El 1980, el ballarí Gilberto Ruiz-Lang, professor de dansa contemporània a l'Institut del Teatre i coreògraf del Ballet Contemporani de Barcelona, la va convidar a impartir classes de composició i improvisació com a professora de tècnica Graham; en aquesta època va coreografiar Zebra per a aquesta companyia de ballet barcelonina i la va presentar a Barcelona.
El 1983 col·laborà per primera vegada amb Cesc Gelabert, amb qui formaria aleshores parella artística, i a la qual aportaria una empremta de disciplina, rigor i estilització. Després d'aquesta primera etapa, el 1985 funden la companyia Gelabert-Azzopardi i debuten al Teatre Lliure amb Desfigurat, el març de 1986. Des de llavors, ha codirigit amb Gelabert aquesta companyia, en la qual ha fet vestuari i coreografies, i que al 1987 esdevé companyia associada del Teatre Lliure; l'any 2003 es converteix oficialment en resident d'aquest teatre, que coprodueix i presenta les noves produccions.
El 2003, Azzopardi dissenya el vestuari per al solo que Gelabert coreografia per a Mikhail Barixnikov, In a landscape. També ha treballat com a dissenyadora amb el Tanztheater der Komischen Oper de Berlín, el Balletto di Toscana o el Ballet Gulbenkian de Lisboa. I al llarg d'aquests anys ha col·laborat com a intèrpret en diversos projectes d'altres creadors com Fabià Puigserver, Jorge Lavelli, Pilar Miró, Lluís Pasqual, Emilio Sagi, Montserrat Caballé, Milva, Gerardo Vera, Carles Santos, Frederic Amat o Lorenzo Mariani.
La companyia va fer donació de vestits i complements al MAE-Centre de Documentació de l'Institut del Teatre. La col·lecció consta de 275 peces, la major part de les quals dissenyada per Lydia Azzopardi.

## Premis i reconeixements

Ha rebut el Premi FAD Aplaudiment Sebastià Gasch 2005-2006, atorgat pel Foment de les Arts Decoratives de Barcelona, pel disseny de vestuari dels muntatges Psitt!! Psitt!! i Caravan. Com a codirectora de la companyia Gelabert-Azzopardi ha rebut el Premi Nacional de Dansa de Catalunya (1983), el Premi Nacional de Cultura de Catalunya (1997), el Premio Nacional de Danza, atorgat pel Ministerio de Educación y Cultura(1996) i el premi Ciutat de Barcelona (el 1987 i 2006), entre altres reconeixements.

## Obra

Estrenes
* Midsummer night's dream. Direcció: Lindsay Kemp. Coreografia de Lydia Azzopardi (1976)
* Zebra. Coreografia de Lydia Azzopardi. Ballet Contemporani de Barcelona (1980)
* Hombre ascendiendo a un edificio alto, Joieria, Knossos, i Plata i or. Coreografia i interpretació: Lydia Azzopardi i Cesc Gelabert (1982)
* Alhambra i Five to two. Coreografia i interpretació: Lydia Azzopardi i Cesc Gelabert (1984)
Produccions Gelabert-Azzopardi
Al llarg d'aquests anys la companyia Gelabert-Azzopardi ha realitzat més de 25 coreografies:
* Desfigurat (1986)
* Requiem de Verdi (1987), guanyadora del Premi Ciutat de Barcelona
* Belmonte (1988)
* Belmonte II (1991)
* El somni d'Artemis (1991)
* Kaalon Kakoon (1992)
* Augenlid (1993)
* El jardiner (1994)
* Armand Dust (1995)
* Armand Dust II / Thirst (1996)
* Zumzum Ka (1998), Premi Max de les Arts Escèniques
* Useless / Kinema (2000)
* 8421... (2002)
* Viene regando flores desde la Habana a Morón (2003), Premi Max de les Arts Escèniques
* Glimpse (2004)
* Psitt!! Psitt!!, Premi Ciutat de Barcelona 2006 / Caravan (2005)
* Orion (2007)
* Sense Fi / Conquassabit (2009)
* Belmonte (1988) (2010, reposició)
* La muntanya al teu voltant (2011)
* Foot-Ball (2015)
* Nom (2019)

## Referències

* 1 2 Paris, Carmen. Diccionario biográfico de la danza (en castellà). Lib Deportivas Esteban Sanz, 1997*, pàg. 32-33. ISBN 978-84-85977-62-8.
* 1 2 3 4 5 6 7 Brufau Bonet, Clàudia. «Lydia Azzopardi». Institut del Teatre. Enciclopèdia de les Arts Escèniques Catalanes. [Consulta: 24 desembre 2020].
* 1 2 Van der Meer, Marjolijn. «Cesc Gelabert y Lydia Azzopardi, en el Teatre Lliure. La dificultad de “Desfigurat”» p. 38. La Vanguardia, 09-03-1986. [Consulta: 24 desembre 2020].
* 1 2 Aroca, Mª Victoria. «El estilo ecléctico de Lydia Azzopardi» (en castellà). El País. Placeres, 29-10-2011. [Consulta: 24 desembre 2020].
* ↑ Arnau, Joan. «Hoy finaliza el ciclo Dansa 82. Actúa el Ballet Contemporani» pàg. 64. La Vanguardia, 13-06-1982. [Consulta: 24 desembre 2020].
* 1 2 3 «Belmonte. Gelabert-Azzopardi - 30 anys». Teatre Lliure, 2010-2011. [Consulta: 24 desembre 2020].
* ↑ «Premis». Gelabert + Azzopardi. [Consulta: 24 desembre 2020].